Mann pågrepet med våpen i Porsgrunn
Personen ble først observert med et våpen ved et bolighus på Hovenga i Porsgrunn tirsdag ettermiddag, melder Telemarksavisa. - Vi fikk en melding om at noen hadde vært på en adresse der en mann viftet med en pistol. Det ble ikke oppfattet som truende, men vi undersøkte det og bevæpnet oss, sier operasjonsleder Karl Jørgensen i Telemark politidistrikt til VG Nett. Politiet undersøkte en leilighet uten å finne verken mannen eller våpenet. Senere ble han observert ved Nav-bygget i Porsgrunn sentrum og pågrepet. - Da var han i besittelse av våpen, sier Jørgensen. Han sier at politiet ikke tror den 35 år gamle mannen, som er en kjenning av politiet, var på vei inn eller ut av Nav-bygget. - Han ble observert på gaten, så vårt inntrykk er ikke det, sier operasjonslederen. - Mannen hadde våpenet i hånden, men det ble ikke oppfattet som direkte truende. Men det er ikke en normal håndtering av et våpen, legger han til. Politiet holder nå på å undersøke om pistolen er ekte eller om det er snakk om en softgun. Den 35 år gamle mannen vil bli avhørt så fort det lar seg gjøre.
En person er pågrepet med håndvåpen etter å ha blitt observert i nærheten av Nav-bygget i Porsgrunn.